Kim Andersen (V), 2009-05-26:
Jeg vil gerne benytte debatten her til at sige, at vi i Venstre er af den opfattelse, at vi her i landet har nogle rigtig gode domstole.
De er præget af stor seriøsitet, høj faglighed, uvildighed, det er domstole, som vi har tillid til, som befolkningen har tillid til, og sådan skal det også være i fremtiden.
Den nyder bred anerkendelse, både i miljøet og her på Christiansborg.
En sådan stor og omfattende reform tager naturligvis tid at implementere.
Det er jo en retskredsreform, hvor vi går fra 82 til 24 kredse.
Det er et spørgsmål om at modernisere retsplejen, bl.a. med en ny instansordning og småsagsproces, og det er en tinglysningsreform, som er forsinket, men som træder i kraft i september måned i år.
Jeg tror, vi må være ærlige og sige, at arbejdet med at implementere domstolsreformen har været større og mere kompliceret, end nogen havde forudset.
Det gælder inden for domstolene, og det gælder i det politiske miljø.
Tiden med flyttekasser, med nyorganisering, nye kolleger, nye arbejdssteder har krævet mere af domstolenes medarbejdere og har også medført, at produktiviteten i sagsbehandlingen i en periode har været nedsat.
Man kan diskutere, om man skulle have forudset et sådant forløb, og hvis man kunne - hvad man så i givet fald skulle have gjort for at minimere problemet.
Men det er bagudskuende.
Vi er i den situation, at vi fagligt og sagligt må konstatere, at domstolsreformen er fornuftig, er god, ja, at det er en succes.
Efter nybegyndervanskeligheder ser vi allerede nu, at domstolene behandler flere sager, end før reformen trådte i kraft.
Det vil vi gerne anerkende fra Venstres side.
Det vil vi gerne rose domstolenes medarbejdere for.
Det synes vi de kan være stolte af.
Det viser også, at der er et perspektiv i den reform i forhold til at udvikle produktivitet.
Men det er klart, at der i perioden, der gik forud, var et produktivitetstab.
Vi kommer så ind i en situation, hvor der produceres flere sager fra anklagemyndigheden på grund af - desværre - øget kriminalitet i samfundet, og endelig kommer vi ind i nogle konjunkturer, der betyder, at der er flere sager for fogedretterne at forholde sig til.
Derfor er der brug for at se reformen i et længere perspektiv, og derfor er også brug for at anerkende, at domstolene skal have flere ressourcer.
Det har domstolene fået i flere omgange, og det vil justitsministeren lægge op til bliver set i et flerårigt perspektiv, når vi skal forhandle om det til efteråret.
Fra Venstres side vil vi gerne anerkende den redegørelse, justitsministeren på regeringens vegne har afgivet omkring domstolene.
Den synes vi er rigtig og fornuftig og tegner et sobert billede og et fornuftigt perspektiv.
Jeg skal derfor på egne vegne, Kim Andersen, Venstre, Peter Skaarup, Dansk Folkeparti, Tom Behnke, Det Konservative Folkeparti, Anders Samuelsen, Liberal Alliance, og Simon Emil Ammitzbøll oplæse følgende Forslag til vedtagelse
- »Folketinget konstaterer, at domstolene i dag ekspederer flere sager end før domstolsreformen.
Imidlertid har der været en stigende sagstilgang.
Sammen med den sagspukkel, der opstod i reformens første år, har det betydet en ophobning af sager ved domstolene.
- Folketinget noterer sig derfor med tilfredshed, at domstolene ud over den 3-årige tilførsel på i alt 88 mio. kr., som er indeholdt på finansloven for 2009, nu tilføres yderligere en merbevilling på 110 mio. kr. i 2009 til bl.a. administrative medarbejdere, som kan sikre en hurtigere sagsbehandling og frigøre dommere og øvrige jurister til det egentlige retsarbejde.
- Folketinget noterer sig ligeledes, at justitsministeren til efteråret vil tage initiativ til indgåelse af en flerårig politisk aftale om domstolenes økonomi.«
Vi synes, vi har nogle gode domstole, men sagsbehandlingstiderne skal ned.